钦定古今图书集成/明伦汇编/官常典/第508卷 > 李允正
## 钦定古今图书集成/明伦汇编/官常典/第508卷 > 李允正

按《宋史李谦溥传》：谦溥子允正，字修己，以荫补供奉
官。太平兴国中，掌左藏库，屡得升殿奏事，太宗颇记
忆其旧故。雍熙中，与张平同掌三班，俄为阁门祇候。
四年，迁阁门通事舍人。时女弟适许王，以居第质于
宋偓。太宗诘之曰：“尔父守边二十馀年，止有此第耳，
何以质之？”允正具以奏，即遣内侍辇钱赎还，搢绅咸
赋诗颂美。淳化中，命讨戎、泸州叛蛮，迁西上阁门副
使。太宗虑京城狱囚淹系，命允则提总之。尝请诏御
史台给开封府司录司、左右军巡、四排岸司印纸，作
囚簿，署禁系月日，条其罪犯，岁满较其殿最。诏从其
请。逾年，开封府上言：“京师浩穰，禁系尤众。御史府考
较之际，胥吏奔命，有妨推鞫，况无欺隐，不烦推校。”卒
罢之。允正又提点左右藏，屡乘传北面，经度边要。五
年，为卫州修河部署。会建清远军积石砦，命诣瀚海
部分其役。还，拜西上阁门使、并州驻泊钤辖。俄代张
永德知州事，徙代州。咸平初，使西蜀，询访民事。还，进
秩东上阁门使，历知镇、莫二州，又为并代马步军钤
辖。契丹扰边，车驾驻大名，允正与高琼率太原军出
土门路来会，召见便殿，所部有广锐骑士数百，皆素
练习，命允正引以入，赐缗钱，遣屯邢州，与石保吉逐
辽人，辽人遁去。俄以兵会大名，复还并、代。五年，合泾原、仪、渭、邠宁、环庆路为一界，命王汉忠为都部署，驿
召允正为钤辖兼安抚都监，即日上道。又命与钱若
水同诣洪德、怀安沿边诸砦经度边事。加领诚州刺
史。七月，罢两路之职，复任并代钤辖。每钱若水按巡
边垒，即诏权莅州事。进四方馆使，代马知节为鄜延
部署兼知延州。改客省使、知定州兼镇、定都钤辖。大
中祥符三年，累表求还。至京师，将祀汾阴，以疾难于
扈从，命为河阳部署以便养。会张从贵卒，赵德明颇
逾轶，亟诏徙允正为鄜延部署，内侍密诏存谕。礼成，
领河州团练使。允正颇知书，性严毅疏财，喜自修饬。
素病痀偻，以是罕在要近。累典边任，多杀戮。是秋，徙
知永兴军，卒，年五十一。